**Árligi gongutúrurin**

**Fríggjadagin 22. juni 2018 fara vit árliga felags gongutúrin.**

Í ár verður felags gongutúrurin oman á Hvítanes, har vit fara at hugna okkum og njóta vøkru náttúruna har er. (Í Havn søgdu vit niðan á Hvítanes.)

Vit møta í skúlanum sum ein vanligan fríggjadag kl. 07.55.

Hetta er ein lættur gongutúrur. Veðurforsøgnin fyri fríggjadagin sær gott út, men havið heit og góð gonguklæðir, ein góðan matpakka og okkurt at drekka við á túrin.

Skúladagurin hjá teimum eldru næmingunum endar, tá vit koma aftur á Løgmannabreyt um 12-tíðina. Næmingarnir í 1., 2. og 3. fl. fara í frítíðarskúla/-tilboð.

**Her er eitt sindur av kunning um niðursetubygdina Hvítanes.**

**Hvítanes**

Tað var Pløyen, amtmaður, sum í 1837 gav nøkrum monnum møguleika at gerast niðursetumenn á Hvítanesi og um sama mundið eisini aðrastaðni í landinum. Fólk hevði ikki búð har áður, men í fleiri førum høvdu menn áleiðis av Skálafjørðinum til Havnar sett upp her. Hvítanes er brimpláss, og tí hevur mangan verið trupult at koma á land, m.a. við posti og eftir posti, um so var, at eingin tók ímóti, og júst tað hevur Pløyen helst eisini hugsað um.

Niðursetufólkini fingu fyrst jørðina til leigu og seinri til keyps, og bygdin vaks. Hagi var eingin til bygdina, og í staðin var stórt arbeiði lagt í bøin, sum saman við útróðrinum var teirra livibreyð.

Eftir at vegur kom millum Havnina og Hvítanes, og býurin er vaksin norðureftir við miklari ferð, er nærum samanbygt, og flestu hvítanesfólk arbeiða í Havn. Hvítanes er eisini partur av Tórshavnar kommunu, men hóast tað er Hvítanes enn ein bygd við sínum eyðkennum, sum hvítanesfólk framvegis vilja varðveita.